JY LEES NOU Neels van Jaarsveld speel alkoholis ná hy twee jaar skoon is
In 'n Man soos my pa, die Sean Else-fliek wat Vrydag in teaters begin draai, vertolk Neels van Jaarsveld die rol van 'n alkoholistiese man en pa. Die fliek volg die verhouding tussen hom en sy seun en die skade wat drank aan hul eens spesiale verhouding aangerig het ... Maar akteur Neels van Jaarsveld is skóón. Hy het verlede jaar in die Oktober-uitgawe van SARIE aan Marguerite van Wyk vertel van sy eie stryd teen alkohol en die pad na herstel.
"Dit is vir goed verby. Ek geniet nou my soberheid. Vir die eerste keer in sestien jaar sien ek die lewe nie meer in 'n waas nie. Dit was my moeilikste reis tot dusver en is my grootste prestasie. Baie groter as die toekennings wat ek tot nou gewen het."
Hy is veral nou, jare ná die tyd, ontsteld as hy besef wat hy alles aangevang het toe hy te veel gedrink het. "Ek was een keer by die Pezula-gholfbaan naby Knysna op die Tuinroete, en kan niks onthou nie. Toe ek onlangs daar gespeel het, was dit soos 'n nuwe ondervinding."